CELEX: 32014R0350
Language: da
Date: 2014-04-03 00:00:00
Title: Kommissionens gennemførelsesforordning (EU) nr. 350/2014 af 3. april 2014 om tarifering af visse varer i den kombinerede nomenklatur

8.4.2014   
            
            
               DA
            
            
               Den Europæiske Unions Tidende
            
            
               L 104/4
            
         KOMMISSIONENS GENNEMFØRELSESFORORDNING (EU) Nr. 350/2014
   af 3. april 2014
   om tarifering af visse varer i den kombinerede nomenklatur
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra a), og
   ud fra følgende betragtninger:
   
               (1)
            
            
               For at sikre en ensartet anvendelse af den kombinerede nomenklatur, der er knyttet som bilag til forordning (EØF) nr. 2658/87, bør der vedtages bestemmelser vedrørende tariferingen af de i bilaget omhandlede varer.
            
         
               (2)
            
            
               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.
            
         
               (3)
            
            
               Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.
            
         
               (4)
            
            
               Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 12, stk. 6, i Rådets forordning (EØF) nr. 2913/92 (2). Denne periode bør fastsættes til tre måneder.
            
         
               (5)
            
            
               Toldkodeksudvalget har ikke afgivet udtalelse inden for den af formanden fastsatte frist —
            
         VEDTAGET DENNE FORORDNING:
   Artikel 1
   De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.
   Artikel 2
   Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 12, stk. 6, i forordning (EØF) nr. 2913/92 i en periode på tre måneder fra denne forordnings ikrafttræden.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 3. april 2014.
      
         
            På Kommissionens vegne
         
         
            For formanden
         
         Algirdas ŠEMETA
         
            Medlem af Kommissionen
         
      
   
   
      (1)  EFT L 256 af 7.9.1987, s. 1.
   
      (2)  Rådets forordning (EØF) nr. 2913/92 af 12. oktober 1992 om indførelse af en EF-toldkodeks (EFT L 302 af 19.10.1992, s. 1).
   
      BILAG
      
                  Varebeskrivelse
               
               
                  Tarifering
                  (KN-kode)
               
               
                  Begrundelse
               
            
                  (1)
               
               
                  (2)
               
               
                  (3)
               
            
                  Varen er en trækasse betrukket på inder- og ydersiden med tekstilstof. Kassen har en åbning fortil, som gør det muligt for en kat at kravle ind i den, og kassen er stor nok til, at en kat kan sove i den.
                  Oven på kassen er et paprør monteret vertikalt. Røret er omviklet med en sisalsnor, fastgjort til røret. Snoren er fremstillet af spundet sisal og måler over 20 000 decitex.
                  Røret understøtter en træplatform betrukket med tekstilstof. Platformen er stor nok til, at en kat kan ligge på den.
                  Et rør fremstillet af træ og betrukket med tekstilstof ind- og udvendigt er fastgjort til bunden af platformen. Røret er stort nok til, at en kat kan kravle ind i det.
                  Tekstilstoffet, der anvendes, er vævet stof med luv (plys af polyester).
                  Den samlede overflade med tekstilstof er større end overfladen af sisalmaterialet.
                  (Se foto) (1)
                  
               
               
                  6307 90 98
               
               
                  Tarifering i henhold til almindelig bestemmelse 1, 3 b) og 6 vedrørende den kombinerede nomenklatur, bestemmelse 7 f) til afsnit XI samt teksten til KN-kode 6307, 6307 90 og 6307 90 98.
                  Varens objektive egenskaber indikerer, at den har til formål at tiltrække katte og holde dem væk fra møbler, som de ellers ville kradse i og lægge sig i.
                  Tarifering som møbel under pos. 9403 er udelukket, da denne position omfatter produkter af en anden type, som anvendes til private boliger, hoteller, kontorer, skoler, kirker, forretninger, laboratorier etc. (se tillige forklarende bemærkninger til HS, pos. 9403).
                  Tarifering som legetøj under pos. 9503 er også udelukket, da varen udelukkende er bestemt til dyr og således ikke er omfattet af denne position i overensstemmelse med bestemmelse 5 til kapitel 95.
                  Tekstilmaterialet (det vævede tekstilstof og sisalsnoren) er afgørende for, at varen kan anvendes til formålet, da det tiltrækker katte, som f.eks. kan kradse med deres kløer, sidde, sove i og lege med det. Det er derfor tekstilmaterialet (ikke træet eller pappet), der er karaktergivende, jf. almindelig tariferingsbestemmelse 3 b).
                  Da det ikke kan afgøres, om det er sisalen eller det vævede tekstilstof, der virker mest tiltrækkende på katte, er det den større mængde vævet tekstilstof og det større antal aktiviteter, det tilbyder katten, som giver varen dens væsentligste egenskaber i henhold til almindelig tariferings-bestemmelse 3 b) (se tillige forklarende bemærkninger til HS vedrørende almindelig tariferingsbestemmelse 3 b), VIII)).
                  Jf. bestemmelse 7 f) til afsnit XI, sammenføjes det vævede tekstilstof ved syning og er dermed en konfektioneret vare af tekstilstof.
                  Varen skal derfor tariferes under KN-kode 6307 90 98 som »Andre konfektionerede tekstilvarer«.
               
            
         (1)  Billedet er kun vejledende.